赵蕃
桃川山中用陈苏旧韵示周游
仙人之为仙，终古莫尽世。
颇笑区中人，沄沄逐川逝。
念将与之游，端恐吾道废。
如为千里行，数步辄一憩。
不如返吾乡，耕凿仍树艺。
及私具伏腊，输王应租税。
人惟颜徒睎，学匪桀犬吠。
桃源定何许，说自渊明制。
今日复何日，身乃中山诣。
嗟哉彼嬴秦，其虐甚幽厉。
不知丧无日，万欲从始岁。
商山被褐者，疢疾由德慧。
徐福尚海山，此地只楚界。
胡为略不闻，政坐耳目蔽。
神仙非吾学，可以置度外。
山高水深深，好事幽寻契。